9. schôdza NR SR - 12. deň - A. dopoludnia
Dátum: 2024-02-20
Poslanec: Luščíková, Darina (PS)
Druh vystúpenia: Vystúpenie

50. Takže ďakujem ešte raz za slovo. Dostala som otázku, že prečo je to späť až na 15 rokov, predĺženie možnosti odpočtu straty. A ja som vychádzala zo svojich skúseností podnikateľky, kde podnikám už viac, podstatne viac ako polovicu svojho života a venujem sa daniam a účtovníctvu. A naozaj moje skúsenosti hovoria to, že... a odpočítať stratu len päť rokov je veľmi reštriktívne a veľmi nevýhodné a veľmi nespravodlivé pre podnikateľov. Dokonca tie moje skúsenosti z vedenia účtovníctva viacerých firiem hovoria to, že ani 7 alebo 10 rokov veľakrát nie je dostatočné. Môžem vám to vysvetliť na niektorých príkladoch. Zoberme si napríklad výrobcu minerálnych vôd. Minerálne vody ak chcete ťažiť, potrebujete urobiť najprv geologický prieskum, potrebujete rôzne projekty, potrebujete nejaký vrt, potrebujete povolenia, množstvo povolení, v dnešnej byrokratickej dobe je to naozaj na veľmi dlho. A toto sa môže tiahnuť tri, štyri, päť, šesť rokov. Ďalšie roky vám trvá to, že potrebujete si vysporiadať pozemky, potrebujete nejakú infraštruktúru, potrebujete vybudovať cestu, potrebujete ďalšie projekty a ďalšie, ďalšie povolenia a to vám naozaj niekedy zaberie tri-štyri-päť rokov. Dokopy to už máme skoro 10 rokov, kedy sa vôbec dostanete k tomu, aby ste mohli začať rozmýšľať nad tým, že staviate naozajstný podnik a investujete do línk, do budovy, do zamestnancov. To znamená, že len kým vôbec začnete mať prvé príjmy, často prejde doba až desať rokov. To znamená, z prvého, druhého, tretieho, štvrtého, piateho roku si už neodpočítate absolútne nič a tam ste mali náklady na rôzne projekty, na zamestnancov, ktorí vám museli tieto veci riešiť, na rôzne vyhlásenia, na externých, externé firmy, ktoré riešili rôzne geologické prieskumy. Naozaj táto firma si mohla odpočítať možnože prvú stratu niekedy v 11.-12. roku svojej... svojho života alebo svojej existencie, čo je naozaj veľmi reštriktívne, veľmi nevýhodné pre túto firmu. A ťažko tam kalkulovať s nejakými odpismi, pretože na odpisy máte takisto nárok. Odpisy, ktoré vám vzniknú z veľkých investícií do linky, do budovy, tie v podstate vám môžu spôsobiť aj v ďalších rokoch, kedy už dosahujete príjem, to, že ste opätovne v strate. To znamená, že firmy sa pri takomto dlhodobom investovaní dostávajú do situácie, kedy v podstate ich skutočná zaplatená daň je oveľa vyššia. To nehovorím už v dnešnej dobe, ale k tomu sa ešte vrátim, kedy firmy sú nútené platiť aj minimálnu daň. Zoberme si úplne aj iný príklad nejakej ešte väčšej firmy, som spod Tatier, napadol na napríklad Chemosvit, ktorý začína investovať – a začína si uvedomovať výzvy dnešnej doby – do cirkulárnej ekonomiky alebo do spracovania, teda do spracovania vlastných odpadov. Alebo začínajú využívať iné formy a možnosti získavania energie, to znamená, že to je ďalšia investícia firiem, ktorá trvá dlho, pretože tam potrebujete zasa ďalšie projekty, potrebujete výskum a vývoj, potrebujete investovať veľké prostriedky a tam tá motivácie, ak tú stratu si neviete odpočítať, naozaj viazne. A firmy, ktoré v dnešnej dobe si uvedomujú potrebu digitalizácie, prechodu na cirkulárnu ekonomiku, na zelenú ekonomiku, nie sú motivované investovať veľké finančné prostriedky do nových foriem výroby alebo spracovania odpadov, ak vedia, že tú stratu si nikdy neodpočítajú. A za päť rokov odpočítať stratu je naozaj veľmi ťažké, nakoľko vám prídu aj v podstate odpisy ešte z týchto investícií. Ale týka sa to rovnako aj malých podnikateľov, nielen veľkých. Si zoberte podnikateľa, ktorý vyrába nejaký nábytok, stolár dajme tomu. A ten stolár sa rozhodne mať nejakú víziu, že je tak šikovný, že vie si svoju firmu predstaviť v nejakej úplne veľkej hale, vie si predstaviť, že sa k tomu pridruží nejaká píla, že zamestná kopec zamestnancov. Hovoríme napríklad o regionálnych podnikateľoch, ktorí týmto naozaj by vedeli tou investíciou zvýšiť aj zamestnanosť vo svojich regiónoch, takže ak to spočítame a predstavíme si normálne reálne, že ten podnikateľ si zoberie úver, bude splácať vysoké splátky, ktoré mu nejdú do nákladov, takže bude mať nejaký síce možno drobný zisk v ďalších rokoch, keď si rozšíri tú výrobu, ale nebude tento zisk dostatočný na to, aby si celú tú stratu odpočítal. To je množstvo príkladov, ktoré som zažila sama v praxi a je naozaj nutné myslieť na podnikateľov a na možnosti ich rastu. A dupľom v dnešnej dobe, kedy v podstate konsolidačný balíček nám priniesol množstvo opatrení, ktoré sú pre podnikateľov nevýhodné, ktoré im nepomáhajú, nedávajú im dýchať, aby vôbec mohli investovať, aby vôbec mysleli na nejakú budúcnosť, pretože prežívajú. V dnešnej dobe naozaj podnikatelia prežívajú. Mám pocit, že tento štát si spravil z podnikateľov aj troška takú dojnú kravu, hej. A keď chceme tie kravy, aby mali dosť veľa mlieka, tak im potrebujeme dať aj dobrú pašu, preto chcem vyzvať aj koaličných, aj, aj, medzi aj vami sú podnikatelia, chcem vás vyzvať, aby ste podporili takéto návrhy, ktoré päť rokov naozaj neukroja štátu, ale pomôžu naštartovať ekonomický rast a pomôžu podnikateľom, aby sa nadýchli, aby mohli investovať, aby sme mohli prejsť na nové formy ekonomiky a aby tento štát prosperoval v budúcnosti. Ďakujem pekne.